b'\n_START_ARTICLE_\nRendezvous with Rama\n_START_SECTION_\nZgodba\n_START_PARAGRAPH_\nPo katastrofalnem padcu meteorita na severovzhodu Italije leta 2077 svetovna vlada vzpostavi projekt\xc2\xa0\xc2\xbbVesoljski \xc5\xa1\xc4\x8dit\xc2\xab\xc2\xa0za zgodnje opozarjanje pred tovrstnimi dogodki. V sklopu projekta leta 2131 odkrijejo astronomi nov objekt, sprva ozna\xc4\x8den za asteroid, za katerega se izka\xc5\xbee, da prihaja iz medzvezdnega prostora in se izjemno hitro vrti okrog svoje osi. Poimenujejo ga po Rami, liku iz hindujske mitologije. Zaradi zanimivih lastnosti proti njemu po\xc5\xa1ljejo sondo s Fobosa, ki razkrije, da gre za popoln cilinder, dolg 54 km in s premerom 20 km. Takrat postane jasno, da gre za prvi stik s predmetom, ki ga je izdelala zunajzemeljska civilizacija._NEWLINE_Pri\xc5\xa1leku nasproti po\xc5\xa1ljejo raziskovalno vesoljsko ladjo Endeavour kot edino plovilo, ki ima mo\xc5\xbenost dose\xc4\x8di Ramo v kratkem \xc4\x8dasu, v katerem se bo ta predvidoma nahajala v Oson\xc4\x8dju. Endeavourju uspe prestre\xc4\x8di Ramo, ko je ta \xc5\xbee znotraj Venerine orbite na poti proti Soncu. Njegova posadka pod vodstvom poveljnika Billa Nortona vstopi skozi trojna za\xc5\xa1\xc4\x8ditna vrata in odkrije, da je struktura votla. Na notranji povr\xc5\xa1ini najdejo umeten svet z\xc2\xa0\xc2\xbbmesti\xc2\xab\xc2\xa0iz geometri\xc4\x8dnih struktur, ki jih lo\xc4\x8dujejo\xc2\xa0\xc2\xbbulice\xc2\xab, okrog sredine pa se razteza veliko vodno telo, ki ga poimenujejo\xc2\xa0\xc2\xbbCilindri\xc4\x8dno morje\xc2\xab. Ugotovijo tudi, da je atmosfero v notranjosti mo\xc5\xbeno dihati._NEWLINE_\xc4\x8clan posadke Jimmy Pak, ki ima izku\xc5\xa1nje z zra\xc4\x8dnimi kolesi pri \xc5\xa1ibki te\xc5\xbenosti, se javi za prostovoljca, ki bo z eno takih naprav poletel vzdol\xc5\xbe Ramine osi na drugo stran, \xc4\x8dez Cilindri\xc4\x8dno morje in polkilometrsko pe\xc4\x8dino na drugi obali. Nekaj ur kasneje dose\xc5\xbee ogromne kovinske sto\xc5\xbece na\xc2\xa0\xc2\xbbju\xc5\xbeni\xc2\xab\xc2\xa0stranici Rame in zazna nenavadno magnetno polje, ki ga oddajajo. Poleg tega fotografira kopno na tem delu, ko pa se posku\xc5\xa1a vrniti, se naelektri atmosfera in zadane ga strela, zaradi \xc4\x8desar strmoglavi na ju\xc5\xbeno planoto._NEWLINE_Ko se znova zave, vidi bitje, podobno rakovici, kako pobere njegovo kolo in ga razkosa. Nameni bitja mu niso jasni, zato ne posku\xc5\xa1a vzpostaviti stika in pokli\xc4\x8de ostale na pomo\xc4\x8d po radijski povezavi. Norton po\xc5\xa1lje re\xc5\xa1evalno ekipo prek Cilindri\xc4\x8dnega morja na majhnem, improviziranem plovilu, ki so ga prej zgradili za raziskovanje otoka v morju. Medtem rakovi\xc4\x8dasto bitje odvr\xc5\xbee kose Pakovega kolesa \xc4\x8dez pe\xc4\x8dino, nato pa se odpravi proti njemu, a ga naposled ignorira. Med \xc4\x8dakanjem na ostale Pak raziskuje planjave v okolici in med nenavadnimi zgradbami pravilnih oblik najde nezemeljski cvet, ki raste skozi po\xc4\x8deno plo\xc5\xa1\xc4\x8do v sicer navidez sterilnem okolju._NEWLINE_Ko se pribli\xc5\xbea re\xc5\xa1evalna ekipa, Pak sko\xc4\x8di s pe\xc4\x8dine z improviziranim padalom iz srajce, kar zaradi majhne te\xc5\xbenosti zadostuje. Med potjo nazaj jih presenetijo valovi, ki jih je povzro\xc4\x8dila Rama s spremembo smeri, ob vrnitvi v bazo pa ve\xc4\x8d nenavadnih bitij, ki stikajo po stvareh. Eno od njih je po\xc5\xa1kodovano in navidez mrtvo, zato ga preu\xc4\x8di glavna zdravnica in biologinja Laura Ernst ter odkrije, da gre za hibrid med organizmom in robotom (poimenujejo ga\xc2\xa0\xc2\xbbbiot\xc2\xab). \xc5\xa0pekulirajo, da imajo ta bitja osnovno stopnjo inteligence in da gre za skrbnike v slu\xc5\xbebi Raminih graditeljev._NEWLINE_Ves ta \xc4\x8das so raziskovalci v stiku s komisijo za Ramo in Organizacijo zdru\xc5\xbeenih planetov na Luni. Nekega dne od njih dobijo sporo\xc4\x8dilo, da so kolonisti z Merkurja sklenili, da bi lahko Rama predstavljala gro\xc5\xbenjo, zato so za vsak slu\xc4\x8daj poslali proti njej raketo z jedrsko bombo. Ekipa se s tem ne strinja, zato prestre\xc5\xbeejo raketo, poro\xc4\x8dnik Boris Rodrigo pa jo deaktivira z ro\xc4\x8dnim orodjem._NEWLINE_Ko se Rama pribli\xc5\xbea apsidi, vsi kopenski bioti sko\xc4\x8dijo v morje, kjer jih uni\xc4\x8dijo morski bioti (\xc2\xbbmorski psi\xc2\xab), ostanke pa resorbira voda, bogata z minerali. Na svoji zadnji odpravi proti izhodu se del posadke odlo\xc4\x8di, da bo obiskal\xc2\xa0\xc2\xbbmesto\xc2\xab\xc2\xa0geometri\xc4\x8dnih struktur, ki so ga poimenovali London. Tam uporabijo laserski rezalnik in z njim odprejo eno od teh struktur, notri pa najdejo prozorne stebre, ki vsebujejo holograme raznih predmetov. Domnevajo, da gre za \xc5\xa1ablone, s pomo\xc4\x8djo katerih Ramanci izdelujejo orodja in druge stvari. Najzanimivej\xc5\xa1i hologram predstavlja predmet, podoben uniformi, ki jim da predstavo o telesni zgradbi Ramancev. Med raziskavo pri\xc4\x8dnejo lu\xc4\x8di v notranjosti Rame uga\xc5\xa1ati, kar da posadki znak, da je res \xc4\x8das za odhod. Vrnejo se po isti poti kot so pri\xc5\xa1li, po\xc2\xa0\xc2\xbbsevernem\xc2\xab\xc2\xa0stopni\xc5\xa1\xc4\x8du skozi za\xc5\xa1\xc4\x8ditna vrata in nazaj na krov Endeavourja._NEWLINE_Sama Rama nato dose\xc5\xbee apsido in uporabi Son\xc4\x8devo gravitacijo ter skrivnosten vesoljski pogon za manever, ki jo izstreli proti neznanemu cilju v smeri Velikega Magellanovega oblaka.'